Fegyverrel segíti a Hezbollah a szír felkelők elleni harcot | Euronews
Fegyverrel segíti a Hezbollah a szír felkelők elleni harcot
Újabb mérföldkőhöz érkezett a háború Szíriában: immár nem kétséges, hogy a libanoni Hezbollah is segíti a szír felkelők leverését. A radikális síita szervezet először ismerte el hivatalosan, hogy milicistái több hónapja fegyverrel harcolnak Szíriában Bassar el-Aszad elnök oldalán, és azt is kinyilatkoztatta, addig harcolnak, amíg a polgárháború csak tart.
- Szíriát több tízezer szunnita szélsőséges fenyegeti, ezért Libanon védelmében fel kell lépniük ellenük. Nem számítunk senkire ebben a harcban, vállaljuk a felelősséget és az áldozatokat is – tette hozzá Haszan Naszrallah.
A Hezbollah katonai szerepvállalása mögött sokak szerint Irán áll, amely régi szövetségese a síita vezetésű Szíriának. A volt libanoni miniszterelnök, Fuad Siniora is ezen a véleményen van.
Siniora szerint a szervezet ugyanis nem egy libanoni párt, hanem egy iráni csoport, amely Libanont bázisul használva működik – ellentétben azzal, amit a Hezbollah a libanoniakkal el akar hitetni, vagyis, hogy egy ellenálló csoportról van szó.
A szíriai ellenzék számára a Hezbollah vezetőjének nyilatkozata hadüzenettel ér fel Szíria és a szíriai nép ellen. – Ez azt jelzi, hogy a szíriai rezsim összeomlóban van, és már külföldi segítségre szorul – mondta egy szír ellenzéki vezető. Ezzel a lépésével a szervezet ráadásul könnyen eljátszthatja az arab világban szerzett tekintélyét, amelyet az Izrael elleni harcával vívott ki.